b"\n_START_ARTICLE_\nT\xc3\xb8nder\n_START_SECTION_\nHistorie\n_START_PARAGRAPH_\nByen n\xc3\xa6vnes allerede i 1100-tallet af en arabisk korttegner Al-Idrisi, men der er usikkerhed om navnet Tundira henviser til T\xc3\xb8nder eller M\xc3\xb8gelt\xc3\xb8nder. Byen fik i 1243 Lybsk stadsret, og er dermed landets \xc3\xa6ldste k\xc3\xb8bstad. Byen var oprindelig en havneby, hvilket ogs\xc3\xa5 ses p\xc3\xa5 nutidige gadenavne som Skibbroen og Skibbrogade, men byen mistede allerede i 1550'erne adgang til havet og dermed sin havn p\xc3\xa5 grund af Hans den \xc3\x86ldres digebyggerier. Disse byggerier blev sat i gang efter en alvorlig stormflod i 1532, hvor vandet stod 1,8 meter h\xc3\xb8jt i T\xc3\xb8nder kirke, svarende til en h\xc3\xb8jde p\xc3\xa5 5,3 meter over dagligt vande. Voldsomme stormfloder i 1615 og 1825, og i sidste \xc3\xa5rhundrede i 1923 og 1976 var et vilk\xc3\xa5r som byen i hele sin historie har fors\xc3\xb8gt at beskytte sig imod. Helt frem til midten af 1900-tallet var T\xc3\xb8nder om vinteren omgivet af vand p\xc3\xa5 alle sider, men i dag er T\xc3\xb8ndermarsken sikret af Det fremskudte Dige, som str\xc3\xa6kker sig fra Emmerlev Klev og ned til Hindenburgd\xc3\xa6mningen._NEWLINE_Frem til 1600-tallet havde byen en betydelig skibsfart og handel is\xc3\xa6r Nordtyskland og Nederlandene og deraf f\xc3\xb8lgende indvandring. De anlagte diger sikrede byen mod oversv\xc3\xb8mmelser, men afskar den direkte sejlads, s\xc3\xa5 Rudb\xc3\xb8l og senere H\xc3\xb8jer m\xc3\xa5tte benyttes som udskibningshavne. Herefter udviklede T\xc3\xb8nder sig til et centrum for produktion og salg af kniplinger. Byen fik i 1788 et l\xc3\xa6rerseminarium, som i 1989 blev sammenlagt med Haderslev Statsseminarium._NEWLINE_Efter krigen i 1864, hvor T\xc3\xb8nder blev tysk, oplevede byen \xc3\xb8get v\xc3\xa6kst, og der opstod industri. Byen fik adgang til et st\xc3\xb8rre opland mod syd, og handelsm\xc3\xa6ssigt konkurrerede T\xc3\xb8nder med is\xc3\xa6r Husum. Der etableredes jernbaneforbindelse til Tinglev p\xc3\xa5 den jyske l\xc3\xa6ngdebane i 1867 og til H\xc3\xb8jer i 1892._NEWLINE_Ved begyndelsen af 1900-tallet n\xc3\xb8d byen godt af turismen p\xc3\xa5 \xc3\xb8en Sild, idet turisterne rejste via T\xc3\xb8nder og H\xc3\xb8jer. Med Genforeningen i 1920 blev T\xc3\xb8nder imidlertid dansk, og turisttrafikken til Sild oph\xc3\xb8rte. Desuden mistede byen efter den nye gr\xc3\xa6nsedragning st\xc3\xb8rstedelen af sit sydlige opland. I 1900-tallet lykkedes det at afvande hele T\xc3\xb8ndermarsken, og T\xc3\xb8nder blev trafikknudepunkt og dermed handelsby for et ret stort omr\xc3\xa5de. Selvom den industrielle udvikling l\xc3\xa6nge var begr\xc3\xa6nset i byen, n\xc3\xa6sten fordobledes indbyggertallet i det 20. \xc3\xa5rhundredes f\xc3\xb8rste halvdel, og i 1950 rundede T\xc3\xb8nder 7.000 indbyggere. I disse \xc3\xa5r kom en del nye virksomheder til byen, mens allerede eksisterende virksomheder ekspanderede. Alligevel var kun 28 procent af de erhvervsaktive i byen i 1960 besk\xc3\xa6ftiget indenfor industri- og h\xc3\xa5ndv\xc3\xa6rksfagene._NEWLINE_Ved kommunalreformen i 2007 blev T\xc3\xb8nder sammenlagt med 6 andre kommuner, inklusiv Sk\xc3\xa6rb\xc3\xa6k og R\xc3\xb8m\xc3\xb8. Dermed er T\xc3\xb8nder arealm\xc3\xa6ssigt Danmarks femtest\xc3\xb8rste kommune.\n_START_SECTION_\nKultur\n_START_PARAGRAPH_\nByen rummer Kulturhistorie T\xc3\xb8nder, der tidligere hed T\xc3\xb8nder Museum, men som nu er en del af Museum S\xc3\xb8nderjylland. _NEWLINE_Kunstmuseet i T\xc3\xb8nder blev grundlagt i 1972 og rummer en fast samling af v\xc3\xa6rker af fortrinsvis nyere danske kunstnere._NEWLINE_T\xc3\xb8nder Vandt\xc3\xa5rn blev tidligere brugt som vandt\xc3\xa5rn, men er i dag om dannet til et museum for Hans J. Wegner. _NEWLINE_T\xc3\xb8nder er kendt for en s\xc3\xa6rlig form for kniplinger kaldet t\xc3\xb8nderkniplinger, og der afholdes ogs\xc3\xa5 en festival for knipling i byen. Den tiltr\xc3\xa6kker mange bes\xc3\xb8gende fra hele verden. _NEWLINE_Operasangeren Per Bach Nissen voksede op i T\xc3\xb8nder.\n_START_SECTION_\nT\xc3\xb8nderfestivalen\n_START_PARAGRAPH_\nByen er hvert \xc3\xa5r samlingssted for mange musikentusiaster under T\xc3\xb8nder Festival, en af de vigtigste europ\xc3\xa6iske festivaler indenfor traditionel og moderne folkemusik, roots og blues. Festivalen finder sted hvert \xc3\xa5r i den sidste hele weekend i august. Den begyndte i 1974. Der er i 2006 ca. 1.900 frivillige medarbejdere tilknyttet festivalen."